khistorydata/jeongjo-sjw-relations huggingface dataset:
정조 13년 · 강
以金載瓉徐邁修李祖承李書九洪仁浩曺遠振爲承旨前望也
정조 13년 · 강
考下抄啓文臣去七月朔課試試券
정조 13년 · 목
以擬黃帝群臣賀夢華胥之後二十九年天下大治爲表題兵曹佐郞朴崙壽三中居首○內閣啓言今日課試時抄啓文臣宋祥濂謂有情勢終不製進請依定式拿處敎曰待令命下之後不爲待令寧有如許紀綱堂堂內閣不能制一幺麼文臣致煩啓辭乎此啓辭勿施卽令入來製進前此有情勢之人應製則以往役無不膺命則焉敢爲此無於前之擧乎各別嚴飭
정조 13년 · 강
有政吏曹判書吳載純參判趙鼎鎭參議曺允大進
정조 13년 · 목
以鄭民始爲知經筵
정조 13년 · 강
御春塘臺行秋到記分製講及抄啓文臣親試課講到記製述試官蔡濟恭徐有隣李時秀李勉兢李鼎運金履翼徐榮輔講試官具允鈺沈頤之閔鍾顯李敬一李家煥李儒修親試試官蔡濟恭吳載純金載▣徐鼎修鄭大容課講試官吳載純金載▣
정조 13년 · 목
具翼善冠袞龍袍乘輿出協陽門由靑陽門詣春塘臺降輿陞座到記試官率講製儒生親試試官率講製文臣各就拜位行禮召見柑製入格人進士金履載等命同成均前望單子入之以吳載純批下仍設食堂以擬漢汲黯謝上曰然爲表題親試題亦同懸題訖應講儒生及文臣分左右以次進講幼學金景煥申翰範李元八等竝純通命比較景煥居首丙丁選文臣講詩傳正月朔再次副司果張錫胤略居首二月朔初次副司果李義觀通居首再次檢閱金祖淳略居首命館學掌色還御便殿後開講○承旨洪仁浩啓言臺啓事體嚴重如非齋日及一司不備則無得姑停自是古例而近日則若値殿座時則輒以姑停呼望有損臺體不可無警請當該兩司諸臺竝推考仍卽牌招新除授持平金翰東一體牌招從之○大司憲金文淳大司諫柳焵執義許晊司諫宋銓掌令安鼎大獻納李普天正言崔重圭等避嫌許之○予曰昨因右相筵奏知有泮儒疏擧旣有原疏姑授館官今日到記後更議之命矣分付大司成原疏使疏頭疏色持來入之承旨洪仁浩回奏曰疏儒以爲集春門有異正門不敢奉疏以入云矣予曰集春門自是動駕時出入之門則何可曰非正門乎事甚駭然大司成事過矣當遞差更爲申飭持入而疏頭儒生如或入場未出使卽出去持來少頃館學疏頭進士趙鎭純捧疏來納予曰此非入啓之疏勿令呼望使注書李海隣持來覽訖予曰疏中辭語無非犯禁且多臚列姓名無異臺閣疏啓儒疏體段自別則寧有如許之事乎昨旣聞疏擧云云非不知預爲設禁而未知疏語之如何而先設禁令亦似臆逆且有守門將處禁令則儒生雖欲伏閤其勢末由如是之際徒傷事體故纔命取來入覽則全篇皆是禁令凡係犯禁之事雖大臣疏箚三司啓辭前此旣皆燒火儒疏雖曰體重豈有加於大臣三司之疏啓乎疏儒非不知處分而諸生輒欲引義每生葛藤此猶細事朝家政令亦歸屑越之科姑不處分直以原疏付丙使疏頭儒生知悉後退去之意分付仍命司謁原疏付丙於儒生所見處乘輿出靑陽門由協陽門還御煕政堂敎曰試所進去同成均許遞與大司成遞差之代前望單子入之待下批牌招察任以徐有隣爲同成均金載瓉爲大司成仍命開講館學齋任以次進講四學色掌多有遞改者以久任申飭之下任自遞改之罪下敎于館齋任仍命勿限年停擧此後雖値大比科解停之時別錄以入非有特敎則無得鮮停事分付諸生進講皆不成誦命退修學業以待後日次開講到記科次敎曰秋到記製述居首生員鄭魯榮講居首幼學金景煥竝直赴殿試製述之次生員徐有望講之次幼學申翰範李元八竝直赴會試製述之次生員李啓遠講之次幼學劉弘玖張琦金樂源趙碩章盧尙煕盧尙默文光洙李棐金光說各給二分親試科次文臣副司正丁若鏞三中居首
정조 13년 · 강
重推吏曹判書吳載純
정조 13년 · 목
以正言望金聖準尹在陽李基恒擬入敎曰朝筵亦有下敎則銓官之如是極爲駭然從重推考此望筒還給
정조 13년 · 목
該監司狀啓以爲營屬牙兵正操後領付守令及將士等試射放從分數施賞敎曰道各異例而然習操體重則軍器之有無頉射放之中不中無一列錄不可以襲謬置之當該道臣推考此狀啓還下送
정조 13년 · 강
命典設別提黃宗大拿問嚴處
정조 13년 · 목
政院啓言典設別提黃宗大方在記過中則輪對官擧案事當懸頉而循例書入已極矇然記過人之不卽提稟亦涉駭然該官員及當該承傳宣傳官所當重勘而本院請推之外無他可施之罰何以爲之乎敎曰黃宗大拿問嚴處聞其事實罪在於試官之因紛撓未及請罪當該試官推考宣傳官分揀又啓言典設別提黃宗大守門將李光漸旣有記過之命則諸試官固當請罪而臨退之際仍不提奏事甚未安請當該試官竝推考敎以已處分矣
정조 13년 · 강
應敎鄭萬始疏陳母病乞遞賜例批
정조 13년 · 강
命抄啓文臣課講始自今十七日畢于二十九日
정조 13년 · 목
敎曰抄啓文臣之今年一年全不應講是豈設施之本意乎丙午丁未選三月朔初再次四月朔初次兼行於十七日四月朔再次五月朔初次再次兼行於十八日閏五月朔初再次已酉選閏五月朔初再次六月朔初再次兼行於十九日丙午丁未選六月朔初再次已酉選七月朔初次兼行於二十日丙午丁未選七月朔初再次已酉選七月朔再次兼行於二十一日丙午丁未選八月朔初再次已酉選八月朔初次兼行於二十二日丙午丁未選九月朔初次己酉選八月朔再次兼行於二十三日丙午丁未選九月朔再次以書傳自一奏至三奏溫繹會講己酉選九月朔初次兼行於二十四日丙午丁未選十月朔初次書傳自四奏至六卷溫繹會講己酉選九月朔再次兼行於二十五日丙午丁未選十月朔再次書傳自七奏至十奏溫繹會講己酉選十月朔初次兼行於二十六日丙午丁未選十一月朔初次詩傳自一奏至三奏溫繹會講己酉選十月朔再次兼行於二十七日丙午丁未選十一月朔再次詩傳自四奏至六奏溫繹會講己酉選十一月朔初再次兼行於二十八日丙午丁未己酉選十二月朔初再次兼行於二十九日以此意預各知委己酉選論語如不畢誦勢將退期明日詳問以啓
정조 13년 · 강
遣承旨詣永陵奉審摘奸
정조 13년 · 목
有隣啓言臣待罪度支時曾欲提稟而未果適因言端仰達矣宗廟永寧殿外尊所地衣看護與進排處所各異故一經雨雪輒致毀傷春秋奉審外又有種種別修改莫重廟內多付匠手陸續修改者揆以事體誠甚未安自今爲始計其張數酌量磨鍊以爲一年都進排之地仍令守僕各別看護至於木竹器皿及其他各種或有排年都下者或有執頉修改者未免屑屑請亦依前例都下之規參互各年改備數爻定年限一體都下竝爲定式施行從之有隣以有司堂上啓言紫門氷庫之設置闕內事在百餘年前而因循至今矣數年外置之後民戶無伐氷之弊庫材無斫運之弊只以戶兵曹所下馱價相當擧行可謂事事便當此後仍令依此爲之內氷庫土宇今姑撤去似合事宜曾在本監提擧時業欲提稟而未果適因言端仰達矣從之
정조 13년 · 강
遞承旨李書九以金光默李益運爲承旨前望也
정조 13년 · 강
遣承旨馳詣宗廟景慕宮奉審摘奸召見時原任大臣閣臣于誠正閣判府事徐命善李福源蔡濟恭右議政金鍾秀檢校提學吳載純原任直提學鄭民始徐有防直提學金載瓉原任直閣鄭東浚鄭大容尹行任待敎金祖淳
정조 13년 · 목
承候故也○判府事徐命善等曰懲討國之大事而臣等誠意淺薄伈泄度日尙未能格回天聽臣等之罪萬殞猶有餘矣予曰此言何忍更提乎頃日次對時業已敷悉卿等何爲聽予邈邈也實深慨然矣命善等曰此事豈可容已亦豈可晷刻暫緩乎臣等願先被稽討之罪焉予曰其丞止之胡使予更聞此言也右議政金鍾秀曰聖敎至此臣等安得無抑鬱冤迫之懷至若秋曹罪人關係何等嚴重而終不一問乎予曰前已洞諭如是之際徒損國體何必縷縷乎鍾秀曰門禁傳敎尙不還收非但懲討疏章之見阻至於臣等尋常箚子而不得捧納豈不萬萬悶迫乎亟令還收以光聖德焉予曰卿等若能妥帖則門禁不期無而自無何煩還收也其間廟謨得無積滯乎鍾秀曰前嶺伯以本道風落自枯松發賣事筵達而有令廟堂稟處之命矣大抵各道松政之蕩然誠非細憂材木告聲之後元非猝乍間取辦者而戰艦漕舡宮室之用皆不可暫闕者再昨年別遣惠郞摘奸後備局草記以依筵敎許令自朽爲請而蒙允至於印頒節目於各道則有以仰見深遠之聖慮矣臣於昔年謫行歷見嶺湖南左右封山松田無不童濯其後待罪江都時又知東峽松政之因京軍門及近畿舡役尾閭之泄積有年所凡係風落自枯之類從民願發賣豈不知有益於公私而今若一許其路則夤緣濫䂨必無餘地遐方小民之不信朝令又當如何逐年發賣一款非所可論只浮橋所入舡材及嶺營改建材未待別遣備郞摘奸丁未以後風落自枯實數後稟處恐合事宜丁未新頒事目旣如是至嚴則一藩臣之徑請發賣大有傷於朝家嚴法信令之意慶尙前監司洪檍請從重推考從之鍾秀曰風落木雖可取用而不可無一番看審之行別定文備郞下送摘奸後從長措置好矣予曰卿等之意何如命善等曰松政至重且嚴右相之言果好矣予曰沈晉賢曾經該道守令想必熟嶺南事情定送此人何如僉曰聖敎誠然矣予謂鍾秀曰卿與諸備堂多般講確須於歲前下送也予又曰予之憧憧一念唯在恢蕩二字而第以目下事言之蔡判府拜相之後更無一人擧似於淸要事面殊欠均平且今銓望苟艱卿等須擧可合之人命善曰今承旨洪仁浩好矣予曰好矣而如李鼎揆丁範祖諸人皆是可合卿等預爲着意以備後日顧問尹永僖事向已洞諭於吏判而尙今持難此豈成說乎若以幺麼瑣屑之事輒欲拘礙則世豈有全人也鍾秀曰臣等實仰聖意之無物不遂而但外間此議之紛紜已久吏判之持難良有以也予謂命善等曰右相新卜後適値事故之多端尙未行一番常參欲於念間爲之卿等須知之○鍾秀啓言慶尙監司李祖源以營舍改建請得本道沿邊松田體木千數百株事報備局而所謂體木中最小者亦爲樓柱名目矣見燒營舍旣與宣化堂有間則改建物力固非報備局請得之事而雖或請得就風落自枯松中請得尙有犯於丁未新頒法禁則直請生松斫用極涉未安雖以數爻言之報狀中所引據乃是壬子本營前例而壬子改建爲百餘間而材木請得只是數百株今此七十間改建直請大松千數百株全失斟量有乖畏法令節財用之意慶尙監司李祖源請從重推考從之
정조 13년 · 목
有防啓言朝家軫嗣歲之憂自戶曹劃錢付臣營才已貿穀於畿內矣道內加平郡地廣人稀還上各穀殆近數萬石其中稷粟尤多一戶所食多爲四五十石小不下二三十石春糶有勤給之歎冬糴無盡納之勢民不支堪弊成痼瘼外此諸邑率多不足之處固當次次移轉而非特本郡程道之距他邑最遠且其稷粟皆不願受故前後營邑難於矯捄因循未果見今邑牒民訴皆願作錢移貿以爲一分紓力之道臣意則一依年前朔寧例稷粟限五千石從市直作錢移貿於穀少人多之邑誠爲彼此兩便請令廟堂稟處敎以民弊如此何待稟處此係裒益之政且有朔寧已例依所奏施行
정조 13년 · 강
遣承旨詣永陵綏吉園奉審摘奸
정조 13년 · 목
政院以藥院都提調金鍾秀等爲承候來待啓敎以一時滯候不必入侍卿等早爲退去
정조 13년 · 강
飭抄啓文臣宋祥濂講製無敢懸頉
정조 13년 · 목
禁府以抄啓文臣宋祥濂留置當直今已畢製啓敎以使卽退送此後講製無敢懸頉之意嚴飭
정조 13년 · 목
藥院啓請入診議定繼進湯劑敎以昨日晩後快差卿等不必入侍矣
정조 13년 · 강
考下抄啓文臣課試試劵
정조 13년 · 목
以擬檀君群臣賀遣扶婁赴塗山始通中國之會爲箋題檢閱金祖淳副司正尹寅基宗簿正尹永僖三下同等命比較御題詩在㶚橋雪中驢背上七言古詩宗簿正尹永僖二中居首
정조 13년 · 강
飭都監儀軌從速修納
정조 13년 · 목
敎曰都監儀軌之役不可一味遲滯政院日記及內閣日省錄考出之役都廳專當擧行都廳中時帶承旨人竝許遞筵話及日記亦有釐正者此則其時承旨金載瓉洪仁浩專當擧行俱帶劇任竝許遞竝令該曹口傳付軍職堂后未修納日記之過限者若於念後不卽修納直爲禁推畢修納後草記放送編役浩汗而京都監郎廳只有洪彝浩一人云勿拘前例監造官中一員加啓下使之眼同擧行
정조 13년 · 강
以林蓍喆申耆尹行任爲承旨前望也
정조 13년 · 강
敍前直學金憙仍任前職
정조 13년 · 목
敎曰抄啓文臣講製逐日設行試官不備前直提學金憙敍用仍任前職陞庠課製聞亦許久不爲云大司成未差之代前望單子入之待下批牌招察任又敎以自明日至二十九日課講時試官文任及堂上直閣中加差二員輪回考講
정조 13년 · 강
以尹塾爲工曹判書李敬一爲大司成徐榮輔尹光顏爲校理李羲觀爲修撰竝前望也
정조 13년 · 목
塾違召敎曰豈可如是乎一遞業已曲諒此傳旨勿施更爲牌招申飭行公
정조 13년 · 강
遞承旨金光默林蓍喆曺遠振以蔡弘履李集斗李命勳代之以尹㬦爲大司諫竝前望也
정조 13년 · 목
敎曰明日朝講諫院不備云大司諫未差之代前望單子入之待下批牌招察任
정조 13년 · 강
遞大司諫尹㬦以李命勳代之前望也
정조 13년 · 강
御熙政堂行朝講及抄啓文臣課講召見大臣備堂領事金鍾秀特進官鄭好仁李聖圭同知沈頤之承旨尹行任大司諫李命勳持平金翰東玉堂金啓洛金熙朝課講試官徐有隣吳載純金憙鄭大容
정조 13년 · 목
敎曰旣不敦迫又不曲諒一日二日如是虛縻反有欠於敬禮之義今筵問于右相右相亦以體諒後勉出爲差强以此以彼不可許久相持領議政李在協今姑勉副待置處下批卽當勉出大臣置處政事今日政擧行
정조 13년 · 강
中批丁範祖爲吏曹參議
정조 13년 · 목
敎曰在外吏曹參議許遞仍敎曰日前筵中問于諸大臣僉議純同大抵恢蕩之政莫先於用人亦莫要於銓任先問而決之欲使預曉無偏之本意前承旨丁範祖吏曹參議除授牌招參政
정조 13년 · 강
罷廣州府尹閔台爀職以鄭大容代之備薦也
정조 13년 · 목
備局啓言廣州府尹閔台爀以臣之因營門體例間事推治其下吏棄官上京連呈辭狀已過數旬矣促令還任而了無動靜軍門之紀律自別廟堂之事面亦重則一守令之略不顧忌大關國體請拿問處之允之敎曰數遞已可悶民事尤不可緩廣州府尹之代各別擇差待下批當日辭朝○因閔台爀囚單子命罷職放送
정조 13년 · 강
以趙鼎鎭爲承旨前望也
정조 13년 · 목
以具庠爲吏曹參判鄭好仁爲大司憲洪彥喆爲執義李運彬爲司諫尹羽烈尹翊東爲掌令崔烜爲獻納姜文會張至冕爲正言崔顯重爲修撰韓光植爲副修撰李時秀爲右尹
정조 13년 · 목
平安監司鄭昌聖以冬至正使李性源上疏批答有旨祗受馳啓敎曰正使上疏在松都時付發則今於批答下諭事西伯許有旨以卿以上疏上送爲辭近來政院事皆若此當該承旨越俸一等
정조 13년 · 강
命高山縣監尹玄錫處査問草記
정조 13년 · 목
吏曹啓言未下直守令及上京守令下送後草記事命下矣高山縣監尹玄錫謂有情勢終不還官事甚未安本曹請推之外無他可施之罰何以爲之敎以情勢二字重臣猶不可更提況此人乎此草記勿施嚴飾卽刻下送後草記又啓言高山縣監尹玄錫嚴飾之下謂有情勢終不下去事體所在誠極未安請令該府拿問處之敎以其委折査問草記
정조 13년 · 강
諫院啓請大司諫李命勳出仕
정조 13년 · 목
正言張至冕啓言大司諫李命勳引嫌而退矣巨魁方討他啓未遑不失臺體豈遞言官請大司諫李命勳出仕從之
정조 13년 · 강
命壯勇營添錄前府使金爀等水原窠哨官薦成册
정조 13년 · 목
因本營水原窠哨官薦成册敎曰如前府使金爀金百彬前宣傳官崔命健俱是衆所共知之世居土着元成册中自本營添錄此意行會本道此後則此等之類勿拘入籍與否特許載錄亦令申飭修籍名面各異取捨爲難應薦人使之不多日內起送事一體行會
정조 13년 · 강
命設抄啓文臣課講于內閣試官徐有隣金憙
정조 13년 · 목
講詩傳去四月朔再次副司果鄭晚錫李栶璜俱純通五月朔初次藝文館檢閱金祖淳弘文館校理尹光顏弘文館修撰李義觀俱通再次副司果鄭晚錫通居首
정조 13년 · 강
飭工判尹塾行公高山縣監尹玄錫當日還官
정조 13년 · 목
敎曰重臣事豈不太過乎本職一遞廉隅旣仲人言之虛謊業已悉燭則連日出牌以違爲事事體道理俱甚未安行工曹判書尹塾更爲牌招兼有下問事仍令入侍○吏曹啓言高山縣監尹玄錫處査問則以爲本縣紙地最爲痼弊京各司兵營本縣所用紙以錢代捧千有餘金從前五寺之所當者而今則三寺已無形址只有兩寺專當故數三殘僧聚散無常千餘兩紙價指徵無所前縣監尹行醇遞職後以代徵民結之意只成節目未及施行而民受僧弊此路一開將爲民邑無窮之弊故其委折詰問其時由吏則僧徒備給九十兩錢中間用情以其紙地移徵民結之意一一自服故卽爲推還其賂錢以此意報使刑推而紙地則拮据無策爲先盡減本縣之所用而京各司所納依前自兩寺應役之意新成節目所謂營納則自營門除給者不過米石不補其萬一故亦以除減營紙之意屢次論報終不得題更爲面議則謂以前官所設施仍舊實爲之無妨云云而不可以營門之指揮勒徵於民結迄至今相持受由上京之後巡營捉致公兄該色刑推後至今牢囚且許多軍物固非時日所可一新者故自八月爲始次次修補限以明春期於訖工不意兵使委送親禆稱以摘奸大鬧空官先施掹棍仍受賂錢而今十月厥禆又托摘奸重來本縣一層生梗歸以瞞告首鄕首吏一幷捉去其他題辭無非蹲沓以此以彼萬無胃沒還任之望云矣敎曰事關交承與營閫其在相敬之義委折之如此如彼姑無論決不可如是煩屑此草記勿施當初差遣不但以部官時精詳知之爲渠便養使之當曰還官仍以下送後形止草記
정조 13년 · 강
加設壯勇營鄕軍五哨
정조 13년 · 목
該營啓言顯隆園幸行定例以每年一次磨鍊而京營門軍兵屢日隨駕之弊宜有所軫念設置鄕軍五哨自江外替代事命下矣請合行條件成節目永久遵行允之又啓言水原鄕軍五哨才已設置矣最初一次軍服當先爲措備而本營木儲見今不敷嶺營射軍木十同全羅左右水營休番木各二十同請劃得取用允之
정조 13년 · 강
正言張至冕引避賜批
정조 13년 · 목
政院以掌令尹翊東正言張至冕旣在臺廳不爲傳啓直爲出去啓請推考仍卽牌招允之又啓言新除授臺諫掌令尹翊東正言張至冕承牌詣闕之時持平金翰東謂以今日詣臺臺臣莫重留門亦爲隨入請推考允之○正言張至冕引避批以勿辭政院啓言正言張至冕一日再啓煩瀆退待物論矣
정조 13년 · 강
遞承旨李祖承以李濟萬代之前望也
정조 13년 · 강
命總戎廳舊還分數停退京司徵債限明秋防塞
정조 13년 · 목
備局啓言總戎廳舊還當捧數爻酌量草記事命下矣取見總戎使金思穆牒報則各年停退九千四百餘石內最近丙午條一千八百餘石請盡數收捧矣事當依所報施行而廣州民之五分四停退旣蒙特恩之後總廳屬邑之獨令準納恐不無向隅之歎總戎廳丙午停退條元數內限折半收捧之意請分付允之又啓言今年外方徵債旣已限明秋防塞京司徵債亦爲一體防塞之意請分付法司允之
정조 13년 · 강
命前縣監洪健祚加資
정조 13년 · 목
兵曹啓言泗川前縣監洪健祚捐廩鳩財城堞軍器新備修繕似當施以加資之典安義土校金晶漢自辦財力修政軍物請令本營從優施賞從之敎以小邑土校有此自辦財力修繕軍物之擧極爲可嘉特給帖加
정조 13년 · 강
罷兵曹參議李蘷職
정조 13년 · 목
前領相李在恊許副之後自吏批依例送西而兵曹入直堂上李蘷不爲擧行故連下飭敎則夔謂以待命來伏于延英門外敎曰自昨夜至今夜屢敎之下該堂擧措萬萬駭然政事之至今未出場寧有知許格例況俄下嚴敎何如則稱以待命反囑承宣有此院啓節節無狀當該堂上爲先罷職他堂郞爲牌招入直仍卽下批
정조 13년 · 강
平安監司鄭昌聖以冬至使一行今十五日渡江入去馳聞
정조 13년 · 강
飭齎咨官聞見手分無敢疏忽
정조 13년 · 목
時憲書齎咨官金重鈺手本以爲九月二十八日到北京與通官徐季文大使吳元鑄偕詣禮部主客司呈納咨文十月初一日曉頭詣午門前領受時憲書二十五日詣精膳司領宴二十六日詣主客司領賞二十八日受時憲書回咨一度領賞咨一度二十九日離發彼中別無事情而明年萬壽慶典當在八月擧行赦典則定於正朝頒布各省外國領赦一款惟在皇帝旨意之特下年事則關內外自春至秋霖雨不止極爲歉荒昨年賑恤迄今不撤云敎曰渠雖象譯名以奉使所謂事件聞見手本太不成樣前所未見所當各別嚴處而以萬里往返姑爲參酌此後齎咨官無得如是之意嚴飭該院
정조 13년 · 강
以李儒修爲持平兪漢㝢爲正言前望也
정조 13년 · 강
行朝講于熙政堂領事金鍾秀知事徐有隣特進官閔鍾顯尹師閹承旨李集斗玉堂尹光顏李羲觀持平李儒修正言兪漢㝢
정조 13년 · 목
講大學○右議政金鍾秀啓言今日朝講時講官之詣閤已久而因特進官一員之未備未免遲滯特進官之互相推諉有關國體特進官抄啓人中耆臣與衆所共知公故實病外不卽來待人請竝重推從之○承旨李集斗啓言持平李儒修方講之際誤掩册子傳啓之前先出笏記有乖筵體請推考從之儒修引避敎以所失非細依啓集斗啓言正言兪漢㝢合辭未啓之前徑先起伏有違臺體請推考從之漢㝢引避敎以生疏所致勿辭亦勿退待漢㝢啓言正言張至冕引嫌而退雖緣生疏有違臺體請遞差從之集斗啓言正言兪漢㝢筵退之際所講册子狹持出去請推考從之漢㝢引避敎以勿辭亦勿退待
정조 13년 · 강
遞承旨李濟萬以趙▣德代之前望也
정조 13년 · 목
丙午丁未選文臣講詩傳己酉選文臣講大學去閏五月朔初次副司正金羲淳純通居首再次副司果鄭晚錫弘文館修撰李羲觀俱通
정조 13년 · 목
以洪文泳爲大司諫洪良浩爲判尹
정조 13년 · 강
命高山縣監尹玄錫衛將尹昌莘等拿處
정조 13년 · 목
吏曹啓言高山縣監尹玄錫當日下送後草記事命下矣屢度催促則以爲父病猝重實無離側還官之望云終不下去事體所在極爲未安請令該府拿問處之允之○兵曹啓言朝官之於閹竪不相酬接法意嚴重而伏聞慶熙宮衛將尹昌莘與守直中官有言語通問之事云請爲先汰去其罪狀令該府拿問嚴處允之又啓言昨夜軍職廳前路傳漏誤打當該傳漏軍曉頭雖已治罪東所衛將部將不能檢飭之罪在所難免請令該府拿問處之允之
정조 13년 · 목
箚略曰自叨議政濫職乞解守禦兼任躬奉兪音于今四十日而將符尙在身上缷免漸次淹延則臣之切急躁悶當復如何當宁朝與先大王朝無一仍帶之例遠稽肅廟朝故事仍帶者僅有數人輒皆不踰三朔伏乞將臣守禦使之任照例遞改批以箚辭令廟堂廣考遞仍前例草記仍命遣史官傳諭
정조 13년 · 강
考下抄啓文臣去九月朔親試試券
정조 13년 · 목
副護軍沈晉賢三上居首
정조 13년 · 강
吏曹判書吳載純陳疏辭職命還給捧納承旨推考
정조 13년 · 강
詣璿源殿展拜仍詣景慕宮展拜
정조 13년 · 목
具翼善冠袞龍袍乘輿詣璿源殿展拜訖乘輿出金馬門弘化門入逌瞻門至齋室前降輿入齋室少頃就版位行禮如儀還入齋室乘輿出逌瞻門弘化門由協陽門還內
정조 13년 · 강
召見時原任大臣閣臣及輪對官于誠正閣判府事徐命善金熤李福源蔡濟恭右議政金鍾秀檢校提學吳載純原任直提學徐有防直提學金憙金載瓚檢校直閣徐鼎修鄭東浚鄭大容李晩秀原任直閣尹行任待敎金祖淳
정조 13년 · 목
輪對官朴尙春所懷略曰臣待罪大靜縣時目見民瘼之矜惻者仰達矣本縣以十室至殘之邑有二鎭堡三牧場六果園十烟臺又有鮑作山尺畓漢等諸般苦役無以塡額兒弱則自一歲擧皆充役老羸則至八十或未免後而又多有闕額者徵及隣族嗷嗷一境如在倒懸本縣民之避苦趨歇投屬州後之不正名色者至于八百餘名之多今若割此投屬者盡數還給於大靜使之塡充諸般若役則庶可有矯救之道如以州役之已屬者難以一幷割給則一從三邑民總從殘盛分排釐正定額多寡更不得任自低仰然後本縣必不偏被其害所謂畓漢居在畓畔然後可以作畓納米居在本縣而塡充濟州旌義之畓漢者或在家四五十里百餘里之遠者幾至于百餘名此等痼弊若不嚴飭變通則本縣其將無邑無民而後已矣詢于諸大臣判府事徐命善李福源右議政金鍾秀曰本縣民弊聞甚矜惻而矯救之道不可遠外懸度問於本牧然後方可有措處之道矣判府事金熤曰大靜民瘼專由於應役濟州之致云其委折問知然後乃可議矯救釐正之道矣判府事蔡濟恭曰本邑之民使不敢投托本牧只應本縣之役自外面言之不過爲片言指揮之事而今聞八百餘名各納十斗米於本牧以爲避苦趨歇之計云然則本牧所捧之米必有歸宿其爲私用與公用詳知然後方可區處關飭該牧使具由報來以爲矯救之地恐宜矣敎以可知其切苦之瘼聞甚矜惻自廟堂關飭該牧期於從長釐革
정조 13년 · 목
敎曰今番觀武才儒生對擧異於常時對擧儒生停擧者必多有之無論久陳與否一傡解停事分付
정조 13년 · 강
顯隆園祭享受香日子依長陵光陵例磨鍊
정조 13년 · 목
從承旨尹行任啓也
정조 13년 · 강
命閣臣金祖淳完伯尹行元竝越俸一等
정조 13년 · 목
敎曰金忠壯公文集事凡例釐正與否前後飭敎不啻屢次內閣至今無一言別白奏對今以文集印本册子及手蹟印本帖子入啓若此則御製製置之序文特敎竪立之碑文將不得載錄該道臣之事事迷昧誠不足責所謂閣臣之下敎之下擧行如此萬萬駭然該道臣閣臣越俸一等原集還下送使之改粧上送至於手蹟亦當印入於原集中豈可以帖子爲之乎亦爲還下送改粧上送事分付
정조 13년 · 강
副修撰李義觀以母病陳疏徑出踏啓字
정조 13년 · 강
召見大臣備堂及園幸定例堂上于誠正閣
정조 13년 · 목
予謂訓將徐有大曰驪州陵幸時有軍兵給糧之例而今番園幸亦給糧乎有大曰戶曹以無前例云故今番不爲給之矣予曰今番饋粥療飢次所給頗多移此給糧則可謂朝三暮四而給糧如無前例則創行亦難矣仍命惠廳堂上徐有隣等曰筵退後卿等與諸將臣相會編摩又命司直李文源園幸定例編摩堂上加差右議政金鍾秀曰疏箚付丙巳是非常之擧而秋郞禁都爲禁疏儒尙在闕門之外云聖朝待士之道固不當若是伏願還收于曰此何等時若還收則是來之之意也此等擧措史官書之日記予之爲此出於不得已也姑觀事機之止息卽爲還收也正言兪漢㝢連啓予謂漢㝢曰君德時政無非可言之事也爾以大家之人與他臺有別而初入臺地仍無一言良可慨然明日詣臺當爲召見新啓無減十條鍾秀曰近來臺諫無官師相規之事今日聖敎誠至當矣○鍾秀啓言此東萊府使金履禧狀啓也丙午年東萊府倭館開市大廳失火之後萊府狀請改建自備局以從前倭館失火後許令改建每在六七年後防啓使之姑待年限矣今此狀啓中以館倭自言不愼火之罪已被勘於島主云而懇乞改建且以開市大廳係是進上捧上之所他廨移捧事體苟簡更請卽許改建矣開市大廳比之東西行閣事面稍別而從前六七年後始許改建已成流來之例則年限未滿而創開無前之例有關後弊請以依前判下姑待年限之意分付從之又啓言海束邑誌才承從速斷手之命矣編纂凡例尙未劃定或致牴牾者多不可不及今釐正歸一大抵中原一統志則詳於事實而略於詩文我東輿地勝覽則略於事實而詳於詩文今此邑誌以編纂之本意言之則當從一統志之例而似聞向來筵中有詩文亦不必太略之聖敎云事實與詩文若欲兩皆詳悉則卷帙必難免猥多臣意則詩文中只取其有關於事實者節略載錄其餘則名人名作之膾炙人口者外一幷略之似好故敢達矣從之人啓言備堂未還差者甚多賓對與本司坐起時或至苟簡矣工曹判書尹塾大司憲鄭好仁漢城判尹洪良浩副司直宋載經金文淳洪秀輔都承旨蔡弘履副司直洪秉纉金載瓉請竝還差從之又啓言備局有司堂上有闕代司直鄭民始差下貢市堂上有闕代戶曹判書金履素差下堤堰堂上有闕代禮曹判書鄭昌順司直李文源差下京畿句管堂上刑曹判書沈頤之湖西句管堂上副司直金文淳關東句管堂上副司直金載瓉差下請使之察任從之又啓言向來非常之敎過中之擧幾盡收還而尙有未及還寢者臣旣屢次仰達而未蒙允可至於諸臣處分則無不還寢而獨正言金鎔疏以在於前月三十日之後故處分尙在未還寢中請一體分揀從之又啓言曰昨吏批政事中以前領議政李在悏本曹無相當窠依例送西之意啓下矣國朝舊制忠勳府府院君與君皆是吏批實職故府院君與承襲君之遞相職者例以本有之君號單付元無送西之事一自銓格之蕩然有君號之大臣亦爲混同送西仍成挽近謬例殊失銓法本意合有一番釐正之道故敢達矣敎曰大臣置處事體自別而有此做錯其時堂上推考此後復舊例又啓言今年春自戶曹以料祿米不足惠廳米一萬五千三十石零取用而他無還報之道五六年來惠廳米移劃戶曹之代以嶺湖南軍作米及嶺南除留米相換還報已成前例矣戶曹請得嶺南軍作米七千三十石及南倉作米八千石以爲還報惠廳之地旣有逐年前例故敢達矣從之又啓言臣俄於閤外得聞高山縣監尹玄錫問啓辭意之駭怪取見本草則以本道監兵使之推治其校吏極爲侵詆惟意噴薄至以賂物等說欲爲汚衊之計其揋越瑣屑大傷國體姑捨勿論外邑守令之於本道藩閫上下官等分截然則其在事面安敢乃爾請高山縣監尹玄錫卽其地定配使道內官民曉然知上下官體統之至嚴有不可已矣敎以擧措有關後弊卿言出於執法依爲之○敎曰編摩堂上園幸定例隨駕百官磨鍊草本中有從一品以下除左牽之議大臣之意何如鍾秀曰城內擧動與陵園行幸時陪從官之有左牽已成通例則今此定例中以省費之故除去左牽揆以國體恐涉草率矣命諸堂亦陳所見左參賛金華鎭司直徐有隣禮曹判書鄭昌順司直李文源刑曹判書沈頤之俱以爲百官騶率務從簡約則右例所無之左牽事當除之矣敎曰仍問原任大臣定式○昌順以禮判啓言本曹之自來淸寒從古已然而右則猶有漁箭奴婢等稅貢以補曹用今皆一無所收一年曹用專靠繼後情債此其事面已極不正而所謂情債有無無常無以支繼每當陵園幸行本曹所管亦極浩煩各色執吏之隨往各樣謄錄之載去糧資馬貰俱無出處至於吏屬料布不一立落無關故凡于擧行實多慢忽誠爲可問頃與一堂上徐有隣語及於曹事則以爲嶺南淸道郡有雲門山空曠之土年前欲以香炭折受而以其路遠土薄不爲願受而止云此非關防之地乃是空閑之處則許劃本曹以補需用未爲不可發遣曹吏摘奸其形止後果是民願耕作之土屬之均廳許其耕懇以其稅納逐年移給以爲本曹支保之道恐合事宜矣從之○兵曹判書金尙集啓言本兵木儲罄渴需用甚艱今年上納亦多愆期又或有純錢請納之邑事體駭然限歲前若不畢納則當該守令各別論勘之意請申飭從之○校理尹光顏以所懷啓言君臣分義雖爲截嚴而上下之間必須各盡其道然後分義自尊固不當不問事理之如何而惟以從令爲恭也竊伏見聖上於臣僚或有不如聖意之事則每以分義二字爲切責督迫之資故在下者率多怵迫喪守雖或明知其不當奉承而不得不奉承其流之弊將使風節日以消縮廉防日以放倒已非國家之福而畢竟截然之分義亦反有玩褻不尊之歎此尤非細故也伏願深加惕念如果有干犯分義之人則隨其輕重直加譴罰無所不可但勿以分義二字把抑臣僚使之承順俾君綱臣節得以兩盡是臣區區之望也敎以言則是矣當留念矣又啓言喉舌之任有國所重以其有出納惟允之責也夫出者宣布也納者繳還也命令之當宣布者宣布之不當宣布者繳還之然後方能盡惟允之義苟或廢此而但使奉行文書而已則一胥吏足矣烏在其喉舌之重乎伏見近日申飭喉司設有禁令一切命令不許繳納故雖値當覆逆之事只得一邊頒布一邊陳啓旣方爭執而又反宣布非但進退矛盾不成擧措自今以往設有絲綸之過中者將無由覆難就使畢竟反汗已不免布聞於中外而貽累於聖德終不若卽時寢格之爲好矣大凡百官庶僚各有職責設或任非其人而有瘝曠之歎其職責則固自如也今乃創設一謬規竝與設官本意而廢之則雖有能擧職者亦無所措手矣此豈非可悶乎伏願還收禁令使喉司得以擧職焉敎曰繳還與覆逆果有區別而近來飭禁出於矯捄之意所請有難從施矣又啓言君德成就專係經筵而近年以來開講甚罕竊惟殿下好學卓冠千古豈或於此有所厭倦而然不過謂講筵無實敎耳蓋近日經幄之臣率多空疏無能裨蓋然不自滿暇不恥下問帝王之盛節何可以講官之不得人而遂因噎廢食乎日前大僚陳請法講再行嗣後逐日開筵臣竊顒俟而適値日寒將未免間斷之歎然便閤召接討論經傳亦有先朝故事伏望深加留意敎以當留念矣又啓言優待賢關列聖朝家法而向來令金吾秋曹禁逐疏儒之命實是無前之過擧儒生之封章叫閽旣出於人得共誅之義則固宜優假而不宜摧折今乃摧折之不足至於預設禁令使不得投跡於闕門近處恐非所以播瞻聆而垂史册也況前後過中之處分旣皆還收則此擧之獨斳還收實有傷於大聖人轉環之量伏願亟許還寢敎以此擧豈得已快息則自可快寢勿須更煩
정조 13년 · 강
命設抄啓文臣課講于內閣試官吳載純金憙金載瓉
정조 13년 · 목
丙午丁未選文臣講詩傳己酉選文臣講大學繼講論語去六月朔初次藝文館檢閱金祖淳宗簿寺正尹永僖弘文館校理尹光顏徐榮輔副司正李基慶俱純略再次副司正沈象奎金羲淳俱略七月初次副司正安廷善純通居首
정조 13년 · 강
許副右相兼帶守禦使之任
정조 13년 · 목
備局啓言臣箚批旨中箚辭令廟堂廣考遞仍前例草記事命下矣取考本司謄錄則顯廟朝癸卯十月故相臣洪命夏以守禦使拜相十一月出代甲寅四月故相臣李浣以守禦使拜相六月出代肅廟朝戊午閏三月閔熙以守禦使拜相因大臣筵奏仍帶庚辰正月故相臣閔鎭長以守禦使拜相三月卒逝甲辰七月故相臣李濡以守禦使拜相九月出代先朝丁未五月故相臣李宜顯以守禦使拜相同月出代戊申十一月故相臣李台佐以守禦使拜相己酉正月出代當宁丁酉五月判府事徐命善以守禦使拜相六月出代敎曰仍帶只有戊午已例一番卿於朝筵請懇又旣若此卿之兼帶守禦使之任今姑許副矣
정조 13년 · 강
敦諭仁陵君李在恊
정조 13년 · 목
敎曰勉副出於曲諒以卿平日體國之心豈可拘於區情勢不思所以進身之方乎向來人言之無倫脊業已洞悉無餘在卿自爲之辭何以加此卿家事不待卿言必欲極意拯救卿須恃予予豈可食言況寒事比劇此時栖屑豈勝關念卿須體予慇懃之至意待城門開卽爲入城仍卽造朝事遣史官傳諭于仁陵君
정조 13년 · 강
命抄啓文臣朔試射明日爲之
정조 13년 · 목
因內閣啓辭有是命○敎曰宣傳官試講射創設之後近久抛置殊非勸奬之意明日朔試射兼行事分付
정조 13년 · 강
命光陵直長林秉遠陞敍
정조 13년 · 목
敎曰前後效勞最著曾有筵敎光陵直長林秉遠陞敍事分付
정조 13년 · 목
敎曰判書懸牌極爲駭然吏曹判書吳載純從重推考牌招入侍
정조 13년 · 강
命抄啓文臣沈晉賢加資
정조 13년 · 목
晋賢去戊申秋等今己酉春秋等親試連三次居首政院以依定式加資捧傳旨
정조 13년 · 강
有政吏曹判書吳載純兵曹判書金尙集進
정조 13년 · 목
以沈晉賢爲承旨申禹相爲執義趙錫穆爲司諫金熙采趙星逵爲掌令李敬臣爲持平李太亨爲獻納韓興裕爲正言李晴爲副修撰洪明浩爲副總管
정조 13년 · 강
命時囚李格罷職放送
정조 13년 · 강
命高山縣監尹玄錫等議處
정조 13년 · 목
禁府以高山縣監尹玄錫原情啓請刑推得情命除刑推議處又以典設別提黃宗大原情啓請刑推得情命除刑推議處又以衛將李東恊部將李長鉉等原情啓請刑推得情命分揀放送
정조 13년 · 강
以鄭昌順爲守禦使備薦也
정조 13년 · 강
御春塘臺行抄啓文臣及宣傳官射講抄啓文臣射試官金鍾秀吳載純李時秀李益運李勉兢李書九洪義浩講試官徐有隣金憙宣傳官射講試官徐有大金思穆李晚秀
정조 13년 · 목
具平戎服乘輿出賓陽門詣春塘臺降輿入暮次抄啓文臣及宣傳官射講試官率應射應講文武臣入庭分東西行禮訖文武臣以次應射藝文館檢閱金祖淳六中居首宣傳官李仁達二十三中居首仍試宣傳官騎蒭訖行抄啓文臣去七月朔再次課講講論語副司正丁若鏞通居首宣傳官秋等講陣講兵學指南宣傳官李仁達講略陣粗居首仍命文武試官及將臣承旨中願射人試射○別單小布承旨尹行任三中大鹿皮一令訓鍊大將徐有大二中筒介一部守禦使鄭昌順御營大將李漢豊總戎使金思穆檢校直閣李晚秀竝一中各弓一張賜給○抄啓文臣貫革藝文館檢閱金祖淳貫一中邊五中虎皮一令副司果鄭晚錫邊二中箭竹八十箇副司正丁若鏞沈能廸沈象奎兵曹佐郞朴崙壽幷邊一中各箭竹五十箇賜給承旨沈晉賢副校理金啓洛副修撰金熙朝副司果李儒修宋祥濂張錫胤宗簿寺正尹永僖校理尹光顏副修撰李羲觀校理徐榮輔前佐郞沈奎魯注書徐有聞副正字尹寅基李東冕金羲淳李基慶金履喬安廷善前正言兪漢㝢無分各罰飮一觥○正言兪漢㝢連啓尹尙東事敎以昨批旣命亟停又何連啓乎又啓言近日合辭中請討諸賊何莫非極惡大憝而臺閤之謄傳者應文而已殿下之預備者例批而已有或留中而不下引火而燒去非常之敎過中之擧又從而摧折之(刀削)○又啓言我聖上以天縱之姿加日新之工名物度數之微簿書期會之末明睿所燭細大無遺故其或憂勤太過不無纖密之病英氣太露反欠藏蓄之意銳於謀事而未見持久經達之方急於速效則或有督迫草率之歎爲殿下臣子者惟以筋力奔走爲恭奉令承敎爲可幸無罪以至於庶務之總攬萬機之擉運旣失頤神養性之道有違君逸臣勞之義繼自今益勉終始之典學益懋涵養之極功收歛精華克治本源則將不勞聖慮而建極之治可復見矣敎以當留意矣又啓言士子國之元氣太學者賢士之所關我殿下崇儒右文之化於斯爲盛而至於作育成就之方反不如抄啓之勸課則豈非聖世闕典乎況於旬頭殿講之時引入不讀之齋儒以備循例之下栍殊欠誠實底道理請預爲指揮於居齋儒生使之從自願通習一經與館學齋任一例進講以爲勸課責成之地馬從之又啓言四學學製之設行自有四等定限如或過限不設則自成均館檢察草記此例一定數年以來不無其效矣今年則自春至今全不設行而本館亦無中飭之擧此雖細事而紀綱之解弛亦可觀矣請四學敎授施以譴罷之典不飭之大司成亦爲從重推考從之又啓言大臣章疏未曾有經宿不賜批之例矣伏聞判府事臣金熤陳箚入啓已過數旬而尙無一字發落實有歉於聖上平日敬大臣之意請亟賜批旨敎以亦豈得已乎又啓言設科取士將以得人才而早呈一事反爲失人才之歎殿下之曉諭場屋非止一再而早呈之弊又復如前此弊未草則文風無丕變之路請嚴飭主試之臣俾有成效馬從之○右議政金鍾秀啓言正言兪漢㝢草草數啓初云所懷改以新啓此則似緣生疏所致不必規正而及其啓辭盡違之後乃者自上導之使言而未能言但稱惶恐語無着落此不但爲巽軟而已於右無例有損臺體請正言兪漢㝢推考敎曰非啓辭非避嫌雜以剩語已失臺體奏語結梢前所未聞不可問備而止施以譴罷之典又啓言守禦使鄭昌順承牌後前席受符之時不着軍服請推考從之又啓言司直李文源旣承今日來待之命殿座移時而尙不來待請推考從之○文武臣以次頒賞訖還內
정조 13년 · 강
命浮橋時財力措備之道問于時原任大臣指一草記
정조 13년 · 목
編摩堂上徐有隣啓言臣於近日依下敎編摩園幸定例草本而自上軫念每年幸行渡涉時許多船隻執捉之弊特置纛島浮橋以待明春幸行仍命廣詢江民別加措處蓋此浮橋一事未及就緖則百官軍兵雖從略磨鍊恐不無臨時掣肘之慮若論其最先務則莫大於浮橋其所設施決不可草草亦不可以事在再明年悠泛度日臣意則財力措備海西兩南中請得穀物先立基址鋪板則取用於嶺南湖西風落自枯松帆竹代大椽木則取用於海西長山串江頭之建置官舍堂郞之實兼句管一依濬川司例爲之然後庶可以稍成規模永久遵行臣俄與諸僚堂有所商議者故敢此仰達請下詢大臣處之敎以諸堂各陳所見鄭昌順李文源沈頤之俱以爲臣等之見亦與首堂無異矣敎以問于時原任大臣指一酌定草記○文源啓言園幸時隨駕百官左牽存除與否旣有議大臣之命可以從後稟處而至於別雲劍卽是駕前至近之地侍衛之臣左牽尤涉未安京外動駕時與駕前兵曹總府堂上竝除左牽恐合事宜矣昌順啓言臣方帶太僕之任又此仰達矣衛內外應騎司僕馬之如中官醫官輩左牽尤駭觀贍重臣所奏誠有意見此後動駕時凡騎內外寺廏馬者竝除左牽永爲定式好矣從之
정조 13년 · 강
酌決諸道殺獄罪囚
정조 13년 · 강
命尹玄錫定配分揀
정조 13년 · 목
禁府以高山縣監尹玄錫卽其地定配啓敎曰大臣筵奏出於體例雖已許施飭已行矣重臣家只有此人何必發配然後法可行乎定配一款特爲分揀又啓言尹玄錫發配次已爲放送矣請還囚後依前判下議處敎曰定配只命分揀吏曹歲抄當入未至配所秩此草記置之
정조 13년 · 강
命永平縣被燒民戶各別顧助
정조 13년 · 목
京畿監司徐有防以永平縣民家失火馳啓敎曰殘邑民戶之被燒甚可矜悶元恤典外各別顧助身布還上區別殘戶特爲停退事回諭
정조 13년 · 강
命設抄啓文臣課講于內閣
정조 13년 · 목
己酉選文臣講論語去八月朔初次前校理徐榮輔副司正金羲淳金履喬俱通命比較御題頡利起舞馮智戴詠詩七言四韻律金履喬三上居首仍命去四月朔再次課講同劃人比較御題鄭公笏銘副司果李相璜三上居首去五月朔初次課講同劃人比較御題周公舃銘藝文館檢閱金祖淳三上居首
정조 13년 · 강
考下抄啓文臣去九月朔課試試券
정조 13년 · 목
以擬本朝抄啓文臣等謝於試講之夜特宣美醞珍饌爲箋題副司正丁若鏞前校理徐榮輔副司正李基慶金羲淳俱三中命比較御題萬國衣冠拜冕旒七言四韻律基慶等俱三中命再次比較御題太平萬歲字當中七言四韻律若鏞等俱三上命三次比較御題朝朝染翰侍君王七言四韻律若鏞三上居首
정조 13년 · 강
命宣傳官李仁達陞六
정조 13년 · 목
敎曰春秋等三廳試射居首已陞六者加資未陞六者陞六自古不易之例而近年則居首多出於別軍職履歷所拘不得一一如例陞資昨日秋等試射退行時居首宣傳官李仁達用近例代給豹皮追聞矢數至於二十三分之多古例不可廢所授豹皮還收賞典依例以陞六捧傳旨
정조 13년 · 목
政院以敬一限內不設陞試請推敎曰定式之事如是無難違式問備輕矣遞差傳旨捧入
정조 13년 · 목
先是前全羅監司徐龍輔啓言湖南左漕倉設置之論厥惟久矣而至今未果凡有四條難便之端其一京江民之失利也其二漕軍之猝難充額也其三船材之無處取辦也其四倉舍之難於創建也大抵挽近以來京外船額歲益減縮直上納各邑賃船之難非復昔年貌樣試以今年言之夏節已深右沿若而邑外一隻船尙未得見若此不已雖使一船三運難保其未冬前畢納法意之乖損已無可論而其爲罔措容有極哉臣詳察形便且與一二守宰多般講確則羅州濟民倉處于左右道之交制度極宏闊雖儲穀十萬包猶爲有餘而今則棄置不用雖有羅舗物種之間或出來而此不過十年一次或數十年一次若干船所載涼藿而已隨捧隨散不足有無於許大倉舍今若以附近十數邑稅穀竝納本倉如三漕倉之例而以本州收使或隣近守令定以捧稅差員伏之與領納守令眼同捧上每年春初自地部取考收租數爻點閱京江船隻擇其中體大完固者限以幾隻定期下送如有遷就愆期者嚴立科條俾不得中路逗遛及其下去之後自本遒擇定附近邊將中勤幹解事者使之領運上納則上所陳四條難使之端無一妨礙而一路漕運可以穩輸下詢廟堂處之似好矣從之又啓言全州以豐沛故地且奉肇慶慶基兩殿事體之重視他自別而無論城內外公廨民家元無免稅之事故每年應稅一如民田之爲而其中公廨若而處雖或懸頉於本府槪狀而元無應減之例則其爲事而之苟艱一也大抵本州城址不甚闊大計其廣袤不過爲五十結內外而城外廨宇亦不甚多以今經費日縮之時五十餘結稅總之遽議除減雖似難便而事面終涉未安不可無一番變通矣敎以令廟堂問于曾經道伯草記稟處可也又啓言南原以素稱紙產之邑年例各樣紙地之策應厥數夥然而挽近以來楮價益踊庫儲隨而罄竭駸駸然百廢蝟興畢竟至於民不聊生之境年前本府民之鳴金呼冤亦以此也而道臣邑倅亦無如之何矣臣於待罪本道時與該府使多般講確而所謂捄弊之策不過曰所納紙地之酌量裁減也各樣紙地之量宜添補也而兩說俱有不通如香室祝文紙方物油芚紙事體尤重本非敢擧論之事雖以營門所納紙物言之各樣名色俱有歸屬則雖或減之於南原勢將必責代於他邑此亦行不得之事至於添價一款前後道臣之別備添補亦不爲不多而殆無異於輿薪之勺水終未見其實效第有一事庶可以捄時本府所在各樣還穀折半合爲四萬餘石而本府以野邑四達之地姑不至於穀多爲弊之境就留庫中限五千石特爲除出三千石則姑爲許貸紙所以爲取耗添價之地二千石則年年加分耗上加耗則未滿十年當爲五千石以此五千石仍爲會錄還報本邑前貸三千石則永給本府俾作永久酬賴之資則在朝家別無所損而在本府實爲捄弊之長策矣敎以此弊今旣上聞之後若不釐革是豈恤民隱之義而南原之紙品國中名產指最先屈亦豈可不仍其舊便於民無論加分取耗與別般矯捄要令期於救弊大抵除弊不但在於增價爲道伯者如皆卜定無濫授直不廉所謂痼瘼自在夬祛雖於變通之後嚴立科條斷不可已此意令廟堂知悉指一草記稟處事在去五月二十日而至是出擧條賜批
정조 13년 · 강
承旨沈晉賢上疏賜批
정조 13년 · 목
疏略曰伏以朝者同義禁申應顯前校理申獻朝以泮儒之付罰申龜朝也語及其先謂以辨誣來呈上疏臣果與在院諸僚相議後以儒罰細事不可推上朝廷之意退送卽又來呈侵斥政院無復餘地謂之以不諒斷之以壅蔽原疏雖依前退却臣是該房遽斥若是則何可晏然在直陳章徑出伏乞亟遞臣職批以爾其勿辭入來坐直仍敎曰同副承旨批下牌招入直本事雖未詳知觀於此疏亦足可推此等事何必上煩朝廷不待疏陳已燭挾雜怪擧此意令宰臣父子知之更勿煩陳仍使知館事另施極罰俾懲日後
정조 13년 · 강
都承旨蔡弘履陳疏乞郡賜批
정조 13년 · 목
批以不待疏辭已知情理特許所請仍令今日政差送
정조 13년 · 목
以曺遠振爲大司諫趙武範金寅燮爲掌令尹行晋爲獻納尹在陽爲正言吳泰賢爲修撰兪漢輔爲高山縣監蔡弘履爲茂朱府使
정조 13년 · 강
施壯勇營冬等試射賞典
정조 13년 · 목
今十八日壯勇營冬等試射別單優等人把總前府使申鴻周柳葉箭邊五中相當職待窠陞敍調用前縣監林泰遠知穀官史廷煥出身李▣九壯勇衛直赴金昌信柳葉箭邊四中各熟馬帖一隻賜給武士閑良卞尙圭柳葉箭邊四中直赴殿試監官閑良李弼英哨官田義顯出身成國民知穀官異在豐壯勇衛金鰲福廉重鉉出身劉泰誠柳葉箭邊三中各半熟馬帖一隻賜給趙元輪柳葉等邊二中小布三中騎蒭三中鞭蒭四中邊將除授車弘濟柳葉箭邊一中小布四中騎蒭三中鞭蒭四中付上護軍韓有春柳葉箭邊二中片箭邊二中小布四中付司果李弼忠柳葉箭邊一中片箭邊一中小布二中騎蒭二中鞭蒭五中嘉義張忠顯片箭邊一中小布四中騎蒭二中鞭蒭五中折衝吳興德柳葉箭邊二中小布三中騎蒭一中鞭蒭五中各熟馬帖一隻賜給柳孝達柳葉箭邊一中小布四中騎蒭一中鞭蒭五中李寅悏柳葉箭邊二中小布四中騎蒭四中出身高行敏柳葉箭貫一中邊一中小布二中鞭蒭四中各半熟馬帖一隻賜給異在新柳葉箭邊三中片箭邊一中小布二中騎蒭一中鞭蒭三中高一衝柳葉箭貫一中片箭貫一中小布三中鞭蒭五中折衝邊益興小布四中鞭蒭六中各兒馬帖厂隻賜給善騎隊出身朴聖迪金泰福幷柳葉箭邊一中騎蒭二中鞭蒭六中李重薰柳葉箭邊二中騎蒭二中鞭蒭五中各熟馬帖一隻賜給咸仁大柳葉箭邊二中騎蒭一中鞭蒭六中良人全光運騎蒭三中鞭蒭五中兼司僕林潤炳柳葉箭邊一中騎蒭三中鞭蒭四中出身異在益李大成折衝朴春奉竝柳葉箭邊一中騎蒭二中鞭蒭五中各半熟馬帖一隻賜給良人金得大兼司僕都潤身李大鳳出身金鼎燁騎蒭二中鞭蒭六中良人安孝信兼司僕李漢郁兼司僕金再燁竝柳葉箭邊一中騎蒭一中鞭蒭六中良人印興遒柳葉箭貫一中邊一中鞭蒭六中出身車繼得柳葉箭貫一中邊一中鞭蒭六中各兒馬帖一隻賜給沒技人中司軍前哨軍良人任光德柳葉箭貫一中邊四中中哨軍良人洪龍大鳥銃貫三中竝直赴殿試牙兵良人金成大鳥銃貫一中邊二中李大福鳥銃邊三中竝兼司僕除授
정조 13년 · 강
御誠正閣行抄啓文臣親試試官徐有隣吳載純金憙李晚秀
정조 13년 · 목
以擬漢王媪家人謝賜秣田俾償微時酒債爲表題懸題訖命退去製進仍命設課講於內閣詩傳副司果李儒修略居首論語副司正金羲淳金履喬俱以純略純通居首以孔將軍在左費將軍在右爲五言四韻律題命比較履喬三上居首
정조 13년 · 강
定壯勇營陞戶抄上之規
정조 13년 · 목
壯勇營啓言本營軍制漸次就緖尙無陞戶之抄補宿衛者誠爲闕典今式年畿內陞戶姑未抄上云限二十名移屬待明春抄擇定差員領付如或來歷身手一毫未盡該守令拿問嚴斷道臣亦爲重勘之意請定式施行仍分付訓局及京畿道臣允之
정조 13년 · 강
命禁府刑曹郞官拿處捧口招以聞
정조 13년 · 목
承旨趙▣德李集斗申耆尹行任沈晉賢等啓言臣等卽聞館儒封章來到紅馬木之外見阻守門將旣不能進伏闕門又不能入呈疏槪云今玆諸儒之疏雖未知槪略之如何要不出懲討之大義而致使琅函露置於闕外章甫彷徨於街上景色愁沮聽聞駭惑豈意聖明之世有此前古所無之擧哉臣等俱參近密猥掌出納旣有所聞未忍終默玆敢陳籲伏乞亟加三思向日非常之敎先爲收還多士旣封之章卽許捧納敎曰疏辭之如何姑無論旣有金吾郞刑郞守直防禁之敎則何故不禁來伏乎卽聞査奏該郞等皆無去處寧有如許紀綱乎伊時未除拜及當直外禁府刑曹郞官當分首從嚴處爲先令該府拿處自下惟意退去委折嚴問口招捧草供以入事分付(刀削)(刀削)(刀削)(刀削)
정조 13년 · 강
成均館以捲堂儒生所懷啓
정조 13년 · 목
同成均徐有隣啓言居齋儒生等今日夕食堂不爲設行仍爲捲堂之擧云而知館事大臣兼帶大司成未差故臣馳詣泮宮招致諸生問其捲堂之由則諸生書進所懷以爲臣等有十死不辭底義理可質神明者儲君之冤也而尙未討復慈聖之誣也而猶未卞明斷斷血沈此箇義理而已(刀削)>此臣等所以屢承嚴敎而一疏再疏不知止者也嗚呼此何等危急存亡之機此何等義理倫綱之係而前後章疏不惟不賜允可乃反使之付丙至於今日事而極矣方其付丙也人人慘憺面面愁沮此何擧措此何光景盈尺之牘纔徹於九天滿腔之血終歸於一燼此豈臣等之所望於聖明者哉雖然疏可焚義理不焚紙可灰寸心莫灰臣等於此安得不痛哭流涕思效一死之沈耶夫以我殿下崇儒待士之盛德乃有此無前之過擧者只緣臣等人微跡疏誠未上孚之致以此情地何敢晏然爲入堂之計哉云矣臣以聖廟捲堂事體至重之意屢度開諭多般勸入而諸生終不還入何以爲之乎
정조 13년 · 강
同義禁申應顯上疏賜批仍遞捧納承旨
정조 13년 · 목
疏略曰臣於再昨府坐罷歸後聞以臣從子龜朝儒罰事誣辱至及於臣先祖臣驚心痛骨直欲無生噫人家子弟之出入泮宮專尙言議者尠不汚辱其身名臣平居以此戒子侄不啻丁寧至於丙午五九月之變卽臣沫血飮泣者而時在廢蟄中不得效懲討之誠此爲臣至恨矣昨年五月文孝世子終祥將屆而龜朝適當泮任倡率同志爲疏籲之擧雖以臣平日戒飭之心豈忍禁止於此時大義理乎畢竟以此見嫉於人結怨於世至有此罔測之辱臣之平日戒飭者只慮渠輩身名而已豈意無倫醜辱乃及於泉壤乎臣之先祖事臣前後以承宣入侍承俯詢而有所陳達伏想聖明記有之矣今於蚩蠢輩悖戾之口業豈忍與之較卞也哉嗚呼以臣衰替之門戶今春臣之豚兒倖占魁科卽入玉署如臣無似濫躋宰列一則聖恩二則聖恩感祝之餘滿盈是懼果然鬼猜人怒遭此僇辱過福之災猶屬例語窮天之痛曷有其極以此情踪閑司漫職實無抗顏束帶之望況金吾議讞之地豈容一日蹲冒乎連呈辭單見阻喉院玆不得不瀝血陳章悉控危蹙之情而又被退却衷情莫暴彌增迫隘與子侄輩相對啜泣而已因承宣之徑出傳敎誕降字字恩言洞燭無餘殿下於臣家事陶鎔之恩非止一再而豈有如今玆之拯拔闔門於萬仞坑坎之中俾得更廁於橫目之列哉恩山德海何以報答感極而涕不知死所旣有令宰臣父子知之更勿煩陳之下敎則宜不敢復事瀆擾而揆以私義終不可泯默玆敢尾陳於未徹之疏伏乞先治臣不能檢束子姪之罪仍賜遞免批以從前筵席備聞而詳言駭悖之擧何足掛齒牙間勿辭行公仍敎曰名以卞家誣雖已賜批當之者之一欲昭暴固無怪昨旣下敎之後政院之捧入極爲駭然捧納承旨遞差
정조 13년 · 목
以具庠爲承旨申馥爲校理權坪爲修撰李勉兢爲大司成
정조 13년 · 강
以尹永僖爲正言中批也
정조 13년 · 목
因正言望筒敎以宗簿寺正尹永僖除授
정조 13년 · 강
命禁府都事洪格議處
정조 13년 · 목
該府啓言禁府都事洪格反覆嚴問則其所納供專事粧撰先行之由歸之行具等待之計淹留之罪諉之罪人病重之狀行止則全不照管藥飮則初不聞知者顯有陰護之跡專欠防守之嚴反使臺啓請鞫之逆遽有中路徑斃之報王章未伸輿憤莫洩究厥罪狀萬萬陰凶請嚴刑盤問期於得情敎以除刑推議處
정조 13년 · 강
守禦使鄭昌順陳疏辭職賜例批
정조 13년 · 강
考下抄啓文臣去十月朔課試試券
정조 13년 · 목
以岸容待臘將舒柳爲七言四韻律題副司正沈象奎二下居首
정조 13년 · 강
觀象監以刑曹奴婢各十口移屬禁漏啓
정조 13년 · 목
該監啓言漏局奏時關係不輕其中報時之童差備近處出入無常尤合另擇而以其料薄役劇人皆厭避若以刑曹下典幾口移屬本局塡充時童之役自戶曹依其數劃給刑曹似無妨礙之端故臣鍾秀以此意筵稟問于該曹草記稟處事命下矣自本監往復該曹以刑曹奴婢各十口移屬禁漏後戶曹奴婢依此數劃給刑曹
정조 13년 · 목
備局啓言今日賓廳日次時堂上懸病至於七人之多事甚未安除衆所共知老病及情勢外一竝推考令政院稟旨牌招允之政院啓請備堂金華鎭鄭昌順金文淳金載瓉牌招進參允之仍命次對來會○右議政金鍾秀問候仍請議定當進之劑予曰慈殿湯劑當先爲議定矣近日湯劑雖或進御加於米飮以進故藥力微弱猝難責效本症候外腰以下運用難便喉門乾燥寢睡未穩目下尤悶之症嘔氣喘息而腹中又或輪囷頭眩又甚醫官等以此諸症議定湯劑醫官徐命緯等曰臣等愚見此是氣虛痰盛之候矣予曰六君子湯亦無乾燥之慮耶命緯曰六君子湯自有竹瀝竹茹等淸熱之劑必無是慮而蔘力頗少猶未補元加入一錢宜矣提調徐有隣曰慈殿患候實由於湯劑之停止以聖上出天之孝何不思仰慰慈心之道乎(刀削)(刀削)予曰刑判本職今至周歲獄案纔皆稟定不可無體諒之道遞差鍾秀曰刑判與臣同以一事仰請刑判則譴遞臣則晏然不勝惶悚矣予曰然則以許遞書出傳敎鍾秀曰雖是許遞旣因此事則臣之不安固自如矣予曰然則姑爲置之鍾秀曰再昨旣承金鍾和施罰之敎而事實亦極駭怪故臣不避同宗之嫌施以峻罰然儒疏付丙巳無前例主疏掌議亦被重罰事涉如何旋卽分揀然後獎士氣待賢關之道始入盡美矣予曰昨罰今解無乃道於太柔弱乎今若解罰又爲惹鬧是亦難處至如論及申應顯先故事果駭痛矣鍾秀曰應顯果是樹立之人則如是侵及其先故誠甚痛駭而其爲人之怪毒臣所稔知矣予曰申應顯樹立非但以一二言也至於再次陳疏又是難言之時矣聞同成均言則鍾和爲人不可但以怪毒言其擧措則極爲峭直矣鍾秀曰鍾和爲人若善入則立節不難也誤入則惡事恐無難故今番申龜朝事亦以此也予曰捲堂事誠可悶矣鍾秀曰自上若慰撫假借則猶可還入而若只慮空齋勒令還入則必無還入之理矣予曰今之士子豈古之士乎然第當盡予之道使之勸入矣鍾秀曰今之士雖不如古之士在聖上待士之道待今之士猶古之士則豈不有光於聖德乎且儒生之口何以防之乎至於朝士則雖或鉗制其口使不得出一言論一事至於士子則豈可如是乎今日盡臣分者儒生而已有隣曰臣昨入泮中見士子多有慷慨流涕者臣不勝愧恧如臣者雖有千萬將焉用哉予曰卿等豈動於士子而如是煩聒乎須各就座○鍾秀啓言顯隆園造泡寺營建時空名帖成給事旣有成命矣向來齊厚陵字內▣慶寺重創時空名帖一百張成給後以物力不足五十張加數成給矣新建比重創功力似當倍入空名帖二百五十張請爲先成給從之又啓言前正言兪漢㝢向來傳啓做錯非細故臣果請推而自上命罷職矣其所做錯不過生疏所致且其新啓雖甚草草旣有君德陳戒之語則不移時罷遞條件雖異亦似可惜卽爲收敍恐合於來言之道矣從之又啓言守禦使鄭昌順狀啓以爲南漢守堞軍官都試春秋巡審時兼行自有事目而今秋都試纔經遷園大禮未及擧行今則冬節已深姑爲停止事請令廟堂稟旨分付矣今秋都試今姑停止事依狀請分付而每年春秋都試有故停退則許令退行於後等都試時本有朝令而臣之待罪南漢也以情理之難於久離昨今年都試時只行當等都試而其前停退之都試則一未追行心常惶悚待明春都試時一竝設行之意請分付從之○有隣啓言平安道撥軍金載倜等上言內淸南北二十站撥所積弊成痼監兵營留庫錢中限十萬兩無邊許貸分授於各站所管邑使之取殖接濟各站以每年兵營所下朔錢九千四百餘兩計年收捧則十一年間當準報云而以往復道臣從長決處特旨判下故矯救之道釐弊之策關問本道矣該道伯所報內究其弊源專在公貨之預下若量宜給復可謂實效而給復一款前道臣已爲防啓十萬兩一時貸下亦不可容易擧論而至於監兵營錢二萬兩自各其營歛散以一年四千兩分給各站撥所足爲矯弊之一道云請下詢大臣處之問于大臣鍾秀曰給復一款事係創始惟正之供永爲割出旣涉重難而雖百結給復一年不過爲四百餘兩十萬兩錢許貸又是行不得之事也向來朝家所區劃兵營錢二萬兩內一萬兩則未及貸下云更添監營錢一萬兩合爲二萬兩使監兵營主管歛散立本取殖而此是無前之別例不入於各營放債錢元定數內所謂口錢初勿除出二萬兩取殖每年當爲四千兩如是行之幾年積債盡償之後還爲入庫勿復放債似合事宜矣從之種秀曰撥卒之難支究其本則私事之專撥卜物之付撥此弊不祛則雖日講矯救之策無以保存別般變通斷不可已也敎以纔經道伯人及曾往關西人亦陳所見戶曹判書金履素曰京外公事外封物付送已成痼弊而雖以書札一事言之沿路各邑次次傳付轉致浩繁畢竟卜重公事稽滯亦由於此竝與此而嚴飭恐宜矣司直李文源曰以灣上撥軍言之自本府纔至中道所經列邑次次出付或有些少封物往來之際俱有是弊擔物騎撥不但爲難支之端莫重公文未免因此而遲滯嚴加禁斷爲宜矣鍾秀曰此弊若不痛革則朝家今雖區劃錢財以爲限年報債之圖而來頭舊債才償新債又出則朝家旣無以支當驛卒亦末由保活嚴立科條無論京上司與外方營門以私事專撥與卜物付撥之謬規一切防塞如有犯者施以重律而防奸之道又必極意消詳然後庶可以收新效而杜後弊請退與諸堂相議成出節目以爲永久遵行之地敎以雖有節目若不遵行豈可曰有國法乎卿與諸堂爛商講究而易行之道筵退後卽爲具別單草記仍爲行會定式○頤之啓言渭原郡謀害官長罪人金浩哲依大臣收議以向官長放砲律施行則事當依本律不分首從一幷施法而大臣收議旣是傍照之律首從幷施宜有一番稟裁之道故敢達矣敎以本律不過傍照隨從自可區別矣○承旨申耆啓言同罪未敍人隨卽提稟事曾有定式矣前學敎授李羲觀徐榮輔旣已蒙敍付職而朴宗來金熙朝俱是同罪之人故敢達矣命敍用○鍾秀曰浮橋事見蔡判府收議則以爲古之薜廣德雖請從橋自家所見則反是有難以橋議定更以船艙爲之云而臣亦聞邇間有一船沈水則左右船數三隻從以沈水云自聞此報臣亦疑慮自倍不可不廣探諸議以爲議定矣予曰浮橋之議自古有之而蓋造橋之法先以一大船住於江中有如屋脊然後鱗次結綜則事役易成勞費倍減而今番則未知此規雖致紛拏然此後則更無此慮至於今番沈船之事卽水入舟中未及汲去之致云此是偶然豈可以此而有可疑之端乎大抵浮橋卽予若心此制若成則安有從橋不便之理乎且以財力言之此船艙所減船隻爲十之八九其在軫民弊之道尤豈不好耶鍾秀曰行司直李文源陞品後追榮於本生親前已屢蒙恩典矣今番陞資後亦依前追榮事分付銓曹乎從之校理尹光顏奏曰向於朝講日有所陳達而邇來處分皆由以私蔽公臣切憂慨而今日大臣亦已陳之言未畢命遞差
정조 13년 · 강
飭大司成勸入捲堂儒生
정조 13년 · 목
敎曰有設禁之成命原疏則付丙所懷則還給而聖廟事體至重許久空齋不可不念雖以待士之道言之禁令自禁令事面自事面卽爲勸入事令大司成知悉還入後只以形止草記事分付○大司成李勉兢啓言依聖敎招集捲堂儒生傳宣聖敎更爲勸入則諸生等以爲今此聖敎誨諭備至其在分義道理不敢膠守迷見謹當還入云故仍設食堂
정조 13년 · 강
遞刑曹判書沈頤之以李文源代之前望也
정조 13년 · 목
敎曰周年劇務且兼有司及定例編摩之役宜有體諒刑曹判書沈頤之本職許遞前望單子入之待下批牌招察任
정조 13년 · 강
特補尹塾黃海兵使
정조 13년 · 목
敎曰雖非出肅後帶職尋鄕前夜在家違召翌朝聞往江外如許事體如許道理曾所未聞國綱所在不可一任其行止無所牽拘行工曹判書尹塾本職爲先遞差黃海兵使除授當日赴任時任兵使遞付京職萬一遲滯上來記過待令
정조 13년 · 강
命設抄啓文臣課講于內閣試官徐有隣吳載純金憙
정조 13년 · 목
丙午丁未選講詩傳己酉選講論語去九月朔初次副司正沈能迪金羲淳前正言兪漢㝢俱純通再次副司正金羲淳略居首十月朔初次副司正李基慶兵曹佐郞朴崙壽俱略再次副司正安廷善通居首十一月朔初次副司正沈能廸純通居首再次副司正金履喬純通居首來十二月朔初次副司果李基慶純通居首
정조 13년 · 강
考下抄啓文臣去十月朔親試試券
정조 13년 · 목
藝文館檢閱金祖淳二中居首
정조 13년 · 강
召見編摩堂上徐有隣于重熙堂
정조 13년 · 목
有隣以狀勇營提調啓言本營知彀官旗牌官同是一般將校而至於久勤知彀官之所有旗牌官之獨無者誠爲欠典今此拜峯屯一年廩俸有格不薄請依總戎廳臨津長山兩鎭例以旗牌官從久勤差造仍以別將稱號從之
정조 13년 · 강
判義禁鄭昌順同義禁南玄老申應顯申光履聯疏賜批
정조 13년 · 목
疏略曰本府都事押去罪人之規雖在尋常罪人探察行止管攝動靜自是不易之常憲而況此罪犯惡逆方請鞫問之罪人乎洪格之押去蕳賊纔到江外便致徑斃其間情節有不可測雖以道臣之狀辭觀之渠自先行罪人則落後淹滯遲速惟意所欲樂物飮啖全不照管罪人臨斃之時始乃追到烏在其押去之意也情涉陰護事關後弊及其置對全事粧撰而除刑推議處之命殆同循例此非平問之下可以取服伏乞亟命王府嚴施刑訊期於得情如法勘斷以爲懲後之道批以孱劣所致無他隱情則別無加刑取服之事所請不允以懲後之道施以照律定配之典
정조 13년 · 강
慶尙道儒生金勉恒等三百十人聯疏賜批
정조 13년 · 목
疏略曰嗚呼國家忠賢之禍未有甚於辛壬邪正義理之分未有大於辛壬時則有故忠獻公金昌集以建策元老損身殉國聯箚正直終辦擎日之大勳故文忠公閔鎭遠以宿德重望係時安危袖疏勤懇逆折射天之凶圖豐功偉烈昭布一世國史載之輿人誦之眞所謂達天地而不悖與日月而爭光者也噫忠獻之祇受後命在於星州文忠之身編竄籍亦在是邑二忠之禍萃於一區之土一隅星州直是趙汝愚之衡陽劉安世之蛇嶺也嶺之人士竪碑於忠獻受命之地立閣而表之創院於文忠居謫之所妥靈而尸之間因朝家禁令旋撤苾芬之祠惟有數尺荒碑樵牧指點士林抑鬱今若創立院宇則固不敢於冒禁而就碑墟之故閣稍廣記間架仍作兩臣之祠特擧同享之典則在朝家無掣礙之嫌忠賢有腏食之所伏乞特允忠獻公金昌集文忠公閔鎭遠竝享之請批以以兩大臣之爲國精忠或受命或居謫足鄕是祠豈待爾等之言而疊設與追建自有先朝金石之典到今豈可議到且有間於大老祠西磵祠之特別之例爾等退守學業
정조 13년 · 강
汰禁府都事宋益鼎刑曹佐郞李東爀仍命從重勘罪